ນັກການທູດສະຫະລັດ ໄປໂອ້ລົມເລື້ອງນີວເຄລຍ ເກົາຫລີເໜືອ
ທີມນັກການທູດສະຫະລັດ ກໍາລັງມຸ້ງໜ້າ ໄປຍັງຍີ່ປຸ່ນ ເພື່ອໂອ້ລົມເລື້ອງນີວເຄຍ ເກົາຫລີເໜືອ.
ທີມການທູດຄະນະນຶ່ງຂອງສະຫະລັດກໍາລັງມຸ້ງໜ້າໄປສູ່ຍີ່ປຸ່ນເພື່ອທໍາການໂອ້ລົມສົນທະນາ ກັນ ເລື້ອງຂ່າວທີ່ໜ້າຕື່ນຕົກໃຈທີ່ຖືກເປີດເຜີຍອອກມາ ກ່ຽວກັບໂຄງການນີວເຄລຍຂອງ ເກົາຫລີເໜືອນັ້ນ ທ່ານ Stephen Bosworth ຫົວໜ້າທີມນັກການທູດສະຫະລັດກ່າວໃຫ້ຮູ້ໃນຕອນເຊົ້າວັນ ຈັນມື້ນີ້ທີ່ເກົາຫລີໃຕ້ວ່າ ທ່ານມີຄວາມຜິດຫວັງນໍາອັນທີ່ທ່ານບັນລະຍາຍວ່າ ເປັນການ ເຄື່ອນໄຫວແບບເກາະຜິດໂດຍຝ່າຍເກົາຫລີເໜືອນັ້ນ ແຕ່ທ່ານກ່າວຕື່ມວ່າ ສະຫະລັດໄດ້ຮູ້ ມາດົນເຕີບແລ້ວ ກ່ຽວກັບຄວາມໃຝ່ຝັນເລື້ອງໂຄງການນີວເຄລຍຂອງກຸງພຽງຢ້າງນັ້ນ ແລະ ວ່າເລື້ອງນີ້ບໍ່ແມ່ນວິກິດການ ທ່ານ Bosworth ທູດພິເສດສະຫະລັດວ່າດ້ວຍກິດຈະການເກົາຫລີເໜືອ ຖືກສົ່ງໄປຍັງ ຂົງເຂດກັບພວກນັກການທູດແລະເຈົ້າໜ້າທີ່ຝ່າຍສືບລັບອື່ນໆອີກ 7 ທ່ານ ຫລັງຈາກນັກ ຊ່ຽວຊານດ້ານນີວເຄລຍອະເມຣິກັນຄົນນຶ່ງ ແຈ້ງໃຫ້ຊາບວ່າ ໄດ້ເຫັນສະຖານທີ່ແຍກທາດ ຢູເຣນຽມທີ່ທັນສະໄໝແຫ່ງນຶ່ງໃນເກົາຫລີເໜືອ ຊຶ່ງມີເຄື່ອງປັ່ນທາດນີວເຄລຍຫລາຍກວ່າ 1000 ອັນນັ້ນ ຄະນະຜູ້ຕາງໜ້າອະເມຣິກັນຈະເດີນທາງຕໍ່ໄປຍັງຈີນ ຫລັງຈາກທໍາການພົບປະກັບບັນດາ ເຈົ້າໜ້າທີ່ກຸງໂຕກຽວ ບ່ອນທີ່ໂຄສົກຂັ້ນສູງສຸດຂອງລັດຖະບານກ່າວວ່າ ຍີ່ປຸ່ນຖືເລື້ອງການ ເຄື່ອນໄຫວຄັ້ງຫລ້າສຸດຂອງລັດຖະບານພຽງຢ້າງນີ້ ວ່າເປັນສິ່ງທີ່ຮັບເອົາບໍ່ໄດ້ຢ່າງເດັດຂາດ